ANC kanselleer skielik saamtrek in BaaiAce Magashule (Foto: ANA) Die ANC ontken dat ŉ partysaamtrek in Port Elizabeth ter elfder ure afgelas is weens binnegevegte in die party se Oos-Kaapse strukture. Die saamtrek wat in die Gelvendale-stadion sou plaasgevind het, is Sondag gekanselleer. Dit was veronderstel om deel te wees van dié party se landwye veldtog Thuma Mina en sou gevolg het op soortgelyke programme in die ander agt provinsies. Die byeenkoms moes tienuur Sondagoggend begin het met die ANC se sekretaris-generaal, Ace Magashule, en lid van die nasionale uitvoerende komitee Fikile Mbalula wat as hoofsprekers sou opgetree het. Maar ŉ boodskap vroeg Sondagoggend van Obakeng Moate, wat aan Magashule se kantoor verbonde is, het gelui dat die reise van nasionale ANC-amptenare afgelas is en dat geen aktiwiteite meer sou plaasvind nie. Teen 11:00, ŉ uur nadat die saamtrek oorspronklik sou begin het, is klanktoerusting nog opgestel terwyl nie meer nie as 50 ANC-ondersteuners opgedaag het, onbewus daarvan dat die saamtrek nie meer sou plaasvind nie. ŉ Paar verslaggewers het gehoor lede van die onlangs ontbinde streeks- uitvoerende komitee van die ANC was besig om van huis tot huis besoek af te lê in ŉ armoedige deel van wyk 10 in Malabar, Port Elizabeth. Andile Lungisa, Mlibo Qoboshiyane, Phumzile Tshuni en Mbulelo Gidane was van die plaaslike ANC-swaargewigte wat die bosryke gebied besoek het om eerstehands van die inwoners, van wie party al langer as ŉ dekade in dieselfde plakkershut woon, se lot te hoor. Lungisa het gerugte ontken dat Magashule verbied is om op die saamtrek te praat weens binnegevegte en onbestendigheid in die streek. Hy het bloot gesê die saamtrek is “in dié stadium” gekanselleer. Emeleda August (58), ŉ inwoner van wyk 10, het gesê sedert die tyd van oudpres. Nelson Mandela het die ANC haar ŉ huis beloof. Sy het bygevoeg sy is moeg daarvan om ANC te stem en leë beloftes gevoer te word.